Милуоки
Милуоки () е най-големият град в щата Уисконсин, Съединените американски щати, окръжен център на окръг Милуоки.

География 
Има население от 604 447 жители (2008) и обща площ от 251 km². Разположен е на югозападния бряг на езерото Мичиган, на мястото, където в него се вливат 3 реки.

История 
Първите европейци, които минават през района, са били френски мисионери и търговци на кожи през 17-и и 18 век, начело с Жак Вийо. На 31 януари 1846 г. селището е обявено официално за град, а сред главните инициатори за това е Соломон Джуно, зет на Жак Вийо.

Население 
Населението на града силно се увеличава в края на 19 век благодарение на германски имигранти. Така в началото на 20 век в града има повече вестници, издавани на немски, отколкото на английски. Немското наследство се усеща и в наши дни. Така например в телефонния указател на Милуоки има 40 страници с името Шмид – в пъти повече от Смит.

Населението на Милуоки е 600 155 (2015), което нарежда града на 23-то място по численост в САЩ. Основната религия е християнството – 58% католици, 23% лютерани и 3% методисти.

Икономика 
Милуоки е голям промишлен център, седалище на 13 от най-големите 1000 компании в САЩ (Fortune 1000). 22 % от трудоспособното население е заето в производството, което е много над средното за САЩ (16%). Произвеждат се главно тежко индустриално оборудване, помпи, климатици, части за самолети и космически кораби.

Дълги години Милуоки е синоним на пивоварната индустрия. Големият брой немски имигранти, изкусни майстори в производството на бира, развиват тази индустрия в огромни мащаби. Miller Brewing Company, втората по големина пивоварна компания в САЩ, се намира тук, давайки работа на над 2500 работници. В града се провежда и собствена версия на версия на мюнхенския Октоберфест, където главно действащо лице е, разбира се, бирата.

Спорт 
Градът е дом на:
 2 отбора от големите 4 професионални лиги в Америка,
 баскетболния „Милуоки Бъкс“, който е член на НБА от 1968 г., и
 бейзболния „Милуоки Брюърс“, който е член на Мейджър Лийг Бейзбол от 1969 г.

Личности 
 Родени в Милуоки
 Питър Строб (р. 1943), писател
 Дейвид Уайнленд (р. 1944), физик
 Ерик Бенет (р. 1966), соул и аренби певец
 Дейвид Дрейман (р. 1973), вокал на метъл групата Disturbed
 Lorn, музикант
 Починали в Милуоки
 Кристофър Шолс (1819 – 1890), изобретател
 Други личности, свързани с Милуоки
 Голда Меир (1898 – 1978), израелски политик, живее в града през 1906 – 1921 г.

Източници

Външни препратки 
 Официален сайт

 
Окръжни центрове в САЩ
Основани в САЩ през 1846 година